Odločba Komisije

z dne 29. januarja 2004

o finančnem prispevku Skupnosti za ocenjevanje metod za odkrivanje predelanih živalskih beljakovin v krmi

(notificirano pod dokumentarno številko K(2004) 131)

(2004/99/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o odhodkih na področju veterine [1] ter zlasti členov 19 in 20 Odločbe,

ob upoštevanju naslednjega:

(1) V skladu z Odločbo 90/424/EGS mora Skupnost izvajati znanstvene ukrepe, potrebne za nadaljnji razvoj veterinarske zakonodaje.

(2) Uredba (ES) št. 999/2001 Evropskega parlamenta in Sveta z dne 22. maja 2001 o določitvi podrobnih pravil za preprečevanje, obvladovanje in izkoreninjenje nekaterih transmisivnih spongiformnih encefalopatij (TSE) [2] prepoveduje krmljenje domačih živali z živalskimi beljakovinami, razen nekaterih živalskih beljakovin.

(3) Prepoved uporabe beljakovin prežvekovalcev za krmljenje prežvekovalcev je ključni element za preprečevanje prenosa TSE na prežvekovalce. Zato je treba pravilno izvajanje te prepovedi strogo nadzorovati z analiziranjem krme.

(4) Pri primerih TSE niso bile sporne beljakovine, pridobljene od neprežvekovalcev, in ni znanstvenih dokazov, da so v prenos TSE vpletene beljakovine neprežvekovalcev. Kljub temu pa je potrebno, da se iz zdravstvenih razlogov prepove uporaba beljakovin neprežvekovalcev. Še zlasti, ker ne obstajajo analitske metode za razlikovanje med beljakovinami neprežvekovalcev in prežvekovalcev.

(5) Uredba (ES) št. 1774/2002 Evropskega parlamenta in Sveta z dne 3. oktobra 2002 o zdravstvenih predpisih v zvezi s stranskimi proizvodi živali, ki niso namenjeni za prehrano ljudi [3], prepoveduje krmljenje živali s predelanimi živalskimi beljakovinami, pridobljenimi iz trupov ali delov trupov živali iste živalske vrste.

(6) Uporaba beljakovin neprežvekovalcev v krmi v skladu s pogoji, določenimi v Uredbi (ES) št. 1774/2002, lahko pride v poštev le, če bodo na razpolago validirane metode za razlikovanje teh beljakovin od beljakovin prežvekovalcev.

(7) Inštitut za referenčne materiale in meritve Skupnega raziskovalnega središča (IRMM-JRC) je leta 2003 izvedel primerjalno študijo za določitev predelanih živalskih beljakovin v krmi. Študija je pokazala, da razlike pri uporabi mikroskopskih testov in morda omejeno strokovno znanje nekaterih preiskovalcev privedejo do pomembnih razlik pri občutljivosti, specifičnosti in natančnosti edine uradne metode, ki je zdaj na voljo. Poleg tega je študija nakazala dobre možnosti za ovrednotenje nadomestnih metod.

(8) Na podlagi te študije in zato da se uskladi in izboljša določanje predelanih živalskih beljakovin, je zdaj v obravnavi predlog, ki podrobneje opredeljuje in izboljšuje metodo mikroskopske preiskave. Ta predlog predvideva tudi odobritev nadomestnih metod, specifičnih za posamezne živalske vrste, potem ko bodo validirane.

(9) V tem smislu je treba spremljati zanesljivost laboratorijev, ki izvajajo mikroskopske preiskave, zlasti v državah pristopnicah, in preučiti nadomestne metode, ko bodo na voljo.

(10) Ukrepi, predvideni s to odločbo, so nujni za nadaljnji razvoj veterinarske zakonodaje Skupnosti in bi zato morali biti upravičeni do finančnega prispevka Skupnosti.

(11) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Komisija zagotovi, da se v obdobju najmanj 12 mesecev izvajajo naslednje naloge v zvezi z ocenjevanjem metod za odkrivanje predelanih živalskih beljakovin v krmi:

(a) preskus strokovne usposobljenosti za odkrivanje živalskih sestavin v krmi;

(b) predvalidacijske študije relevantnih analitskih metod za odkrivanje živalskih sestavin v krmi glede na napredek pri razvoju teh metod.

Člen 2

Za ukrepe, predvidene v členu 1, finančni prispevek Skupnosti ne presega 60000 EUR.

Člen 3

Ta odločba se uporablja od 1. januarja 2004.

Člen 4

Ta odločba je naslovljena na države članice.

V Bruslju, 29. januarja 2004

Za Komisijo

David Byrne

Član Komisije

[1] UL L 224, 18.8.1990, str. 19. Odločba, kakor je bila nazadnje spremenjena z Uredbo Sveta (ES) št. 806/2003 (UL L 122, 16.5.2003, str. 1).

[2] UL L 147, 31.5.2001, str. 1. Uredba, kakor je bila nazadnje spremenjena z Uredbo (ES) št. 1915/2003 (UL L 283, 31.10.2003, str. 29).

[3] UL L 273, 10.10.2002, str. 1. Uredba, kakor je bila spremenjena z Uredbo (ES) št. 808/2003 (UL L 117, 13.5.2003, str. 10).

--------------------------------------------------